Turklāt, lai arī ir tiesa, ka struktūra, kas ir atbildīga par atbalsta sistēmas elektroenerģijas no atjaunojamajiem energoresursiem ražošanai pārvaldību, ir izveidota privātas akciju sabiedrības formā, saistībā ar koncesiju Zaļās elektroenerģijas norēķinu centra pienākumu izpildei šīs struktūras darbība tomēr nav tāda, ko varētu raksturot kā tādas ekonomiskas vienības darbību, kura brīvi darbojas tirgū peļņas gūšanas nolūkā, bet gan tāda, kuras ietvarus ir noteicis valsts likumdevējs, kurš ir ierobežojis minēto darbību ar attiecīgās koncesijas izpildi. Šajā ziņā stingra minētās struktūras darbības atbilstības paredzētajam leģislatīvajam regulējumam kontrole, ko dažādos līmeņos veic dažādas valsts iestādes, apstiprina secinājumu, ka minētā struktūra rīkojas nevis pati savā labā un brīvi, bet gan rīkojas kā atbalsta, kas piešķirts no valsts līdzekļiem, pārvaldītājs, kurš izpilda koncesiju.

Minētajai akciju sabiedrībai atbilstoši valsts likumam ir uzdots pārvaldīt atbalsta sistēmu elektroenerģijas no atjaunojamiem energoresursiem ražošanai. Šajā likumā paredzētā sistēma var tikt definēta kā valsts koncesija, ciktāl attiecīgie līdzekļi tiek piešķirti tikai sabiedrības interesēs, ko ir noteicis valsts likumdevējs. Turklāt obligātā papildmaksa saistībā ar zaļās elektroenerģijas iegādi ir pielīdzināma parafiskālam maksājumam, kas tiek piemērots elektroenerģijai un kuru nosaka valsts iestāde, un tas tiek darīts sabiedrības interesēs un atbilstoši objektīvam kritērijam. Līdz ar to attiecīgās summas var tikt kvalificētas kā līdzekļi, kuriem ir valsts līdzekļu izcelsme un kas ir pielīdzināmi parafiskālam maksājumam.

Saistībā ar tāda valsts pasākuma izvērtēšanu atbilstoši LESD 107. panta 1. punktam, kura mērķis ir zaļās elektroenerģijas ražošanas veicināšana, garantējot, pirmkārt, katram zaļās elektroenerģijas ražotājam šīs elektroenerģijas kopējā daudzuma iegādi par cenu, kas ir augstāka par elektroenerģijas cenu tirgū, vienlaikus paredzot, otrkārt, šādi radušos elektroenerģijas piegādātāju izmaksu pārnešanu uz elektroenerģijas patērētājiem, paredzot obligātu papildmaksu saistībā ar zaļās elektroenerģijas iegādi, Komisija nav pieļāvusi kļūdu, secinot, ka priekšrocība energoietilpīgajiem uzņēmumiem, kuriem ir tiesības pēc attiecīga to pieprasījuma saņemt atbrīvojumu no zaļās elektroenerģijas iegādes pienākuma, samaksājot kompensācijas maksājumu, ietver valsts līdzekļu izmantošanu, pat ja šo atbalsta mehānismu pārvalda Zaļās elektroenerģijas norēķinu centrs, kura uzdevumu veikšana koncesijas ceļā ir tikusi nodota privātai akciju sabiedrībai, kurā privātajiem akcionāriem pieder 50,4 % akciju.

Valsts atbalsta jēdziens neietver valsts pasākumus, kuri rada diferenciāciju uzņēmumu starpā un tādējādi a priori ir selektīvi, ja šāda diferenciācija izriet no sistēmas, kurā tie ietilpst, rakstura vai uzbūves. Savukārt atbrīvojumiem no nodokļa, kas izriet no mērķa, kurš neatbilst nodokļu uzlikšanas sistēmai, kurā ietilpst minētie atbrīvojumi, ir jāatbilst prasībām, kas izriet no LESD 107. panta 1. punkta.

Turklāt, lai izvērtētu ar attiecīgo nodokļu pasākumu piešķirtās priekšrocības selektīvo raksturu, atskaites punktam ir īpaša nozīme, jo pat pati priekšrocība var tikt konstatēta, tikai to salīdzinot ar tā saukto “normālo” aplikšanas ar nodokli sistēmu. Līdz ar to, lai valsts nodokļu pasākums tiktu kvalificēts kā “selektīvs”, pirmkārt, ir jāidentificē un jāizvērtē kopējā jeb “normālā” attiecīgajā dalībvalstī piemērojamā nodokļu sistēma. Tieši saistībā ar šo kopējo jeb “normālo” nodokļu režīmu, otrkārt, ir jānovērtē un jānosaka ar attiecīgo nodokļu pasākumu piešķirtās priekšrocības iespējamais selektīvais raksturs, pierādot, ka šis pasākums ir atkāpe no minētās kopējās sistēmas, ciktāl ar to tiek ieviestas atšķirības starp tirgus dalībniekiem, kuri, ņemot vērā attiecīgās dalībvalsts nodokļu sistēmai paredzēto mērķi, ir faktiski un juridiski līdzīgā situācijā.

Šajā ziņā dalībvalstij, kura ir noteikusi uzņēmumu starpā diferenciāciju nodokļu sloga jomā, pēc tam ir jāpierāda, ka šo diferenciāciju patiešām pamato attiecīgās sistēmas raksturs un struktūra.

(sal. ar 96., 97. un 117. punktu)